     หลังจากพยายามอยู่หลายครั้ง ก็ได้ทานจนได้ครับร้านนี้ ร้านไข่กระทะมีชื่อของเมืองเชียงใหม่ หลังจากที่พลาดมาแล้วครั้งนึง หาที่จอดรถอย่างดิบดี แต่ร้านปิดซะงั้น วันนี้ไม่มีพลาด จอดทีเดิมครับ เลยร้านไปหน่อยเลี้ยวซ้ายเข้าไปจอดบริเวณวัดเลย ซึ่งถ้าจอดริมทางจะต้องดูวันคู่/วันคี่ครับ และไม่ค่อยจะมีพื้นที่ว่าง เพราะย่านนี้ใจกลางเมืองพอสมควร ร้านนี้ตั้งอยู่ถนนพระปกเกล้า ถนนเส้นนี้หากมาจากคูเมืองด้านในฝั่งประตูเชียงใหม่ ให้เลี้ยวซ้ายหลังประตูเชียงใหม่เลยครับ เข้าไปประมาณ 100 เมตร ก็จะพบร้านอยู่ทางซ้ายมือ เป็นตึกแถว 1 คูหา เปิดบริการทุกวันตั้งแต่เวลา 06.00 น. - 15.00 น. เบอร์โทรศัพท์ร้าน 053-277-542 หรือ 084-609-6904 ครับ

     เมนูของทางร้านจะเป็นอาหารเช้าสไตล์เวียดนาม ซึ่งเมนูค่อนข้างเยอะพอสมควร ยังไม่เคยเห็นร้านไหนที่ขายอาหารลักษณะนี้แล้วมีเมนูเยอะขนาดนี้นะ เริ่มที่หน้าแรกของเมนูจะเป็นเมนูที่เป็น Set ครับ ตั้งแต่ Set A ไปจนถึง Set F ราคาก็ไล่ตั้งแต่ 60 บาท ไปจนถึง 80 บาทครับ เลือกได้เลยว่าจะทานแบบไหน หรือจะสั่งแยกเมนูก็จะเริ่มตั้งแต่ไข่กระทะทรงเครื่อง ไข่กระทะสูตรดั้งเดิม ขนมปังอบสไตล์เวียดนาม ก๋วยจั๊บเวียดนาม (เส้นข้าวเปียก) ก๋วยเตี๋ยวหมูบะฉ่อน้ำใส ต้มเส้น ก๋วยเตี๋ยวไก่ มาม่าหมูบะฉ่อ มาม่าซุปเปอร์ เกี๊ยวน้ำหมู หรือจะเป็นฝั่งข้าวต้มหรือโจ๊ก (หมู/กุ้ง/ไก่) ก็มีครับ ทางด้านของทานเล่นจะมีเป็นลูกชิ้นปิ้ง ลวกจิ้ม หมูยอทอด หอยจ๊อ ไส้กรอก+เฟรนฟรายด์ ฝั่งเครื่องดื่มก็มีมากมายหลายเมนูด้วยกัน แต่ทางร้านจะแนะนำเป็นชาร้อน ซึ่งเสริฟเป็นกา ๆ ละ 10 บาทเท่านั้นครับ

     สำหรับเมนูที่ผมสั่งวันนี้จะเป็นไข่กระทะทรงเครื่อง (35 บาท) ขนมปังไก่เห็ดหอม (17 บาท) และต้มเส้นหรือแกงเส้น (40 บาท) ส่วนเครื่องดื่มเลือกเป็นชาร้อนแบบเป็นกา (10 บาท) ก่อนอื่นบอกก่อนว่าเมนูพวกนี้ผมเคยทานทีก็ตอนไปเที่ยวที่จังหวัดเลย ที่เชียงคานนั่นแหละครับ มาทานร้านนี้เห็นว่าเป็นร้านดัง และก็เคยมาแป๊กครั้งนึงแล้ว เลยค่อนข้างคาดหวังนิดหน่อย รสชาติวันนี้หลาย ๆ เมนูถือว่าธรรมดาครับ เริ่มที่ไข่กระทะทรงเครื่อง ใส่เครื่องมาหลายอย่างจริง ๆ ไม่ว่าจะเป็นหมูยอ กุนเชียง หมูสับ เพิ่มความหอมโดยหอมเจียว และหอมผักชี รสชาติแปลก ๆ ไข่ที่ใส่มา 2 ฟอง แต่ไม่เต็มกระทะ รู้สึกว่าเมนูนี้แปลก ๆ อาจจะขาดความหอมของเนย วันนี้ทานก็เลยไม่รู้สึกพิเศษอะไรครับ

     เมนูที่ 2 ขนมปังไก่เห็ดหอม เมนูนี้ทานหลังจากเมนูหลักเรียบร้อยแล้ว ความร้อนเลยเบา ๆ ลงไป รสชาติที่ทานได้รสของขนมปังมากกว่าไส้ที่ใส่มา เลยฝืด ๆ คอนิด ๆ สุดท้ายเมนูที่ 3 ต้มเส้นหรือแกงเส้น ชามนี้ค่อนข้างผิดพลาดครับ ด้วยความอยากลอง แอบคิดว่ารู้งี้ทานก๋วยจั๊บเวียดนามดีกว่า มันเป็นวุ้นเส้นต้มใส่น้ำซุปและใส่เครื่องมาครับ เครื่องรู้สึกจะมีหมูยอ เลือด และไก่ รสชาติออกจะจืด ๆ ไปนิด ต้องปรุงยกใหญ่เลยกว่าจะเข้าที่ สรุปโดยรวมรสชาติอาหารร้านนี้ผมให้กลาง ๆ ครับ ยังไม่ถูกใจเท่าไหร่

     ด้านการบริการ พนักงานค่อนข้างหลายคนช่วยกันดีครับ เห็นว่าแต่ก่อนน้ำชาที่นี่เสริฟฟรีด้วย แต่เดี๋ยวนี้คิดเป็นกา แต่กาละ 10 บาทก็ถือว่าไม่แพงครับ อาหารเสริฟค่อนข้างรวดเร็ว ทันใจ ทั้ง ๆ ที่ลูกค้าภายในร้านก็เยอะพอสมควร

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,127)